钦定古今图书集成/明伦汇编/官常典/第220卷 > 文彦博
## 钦定古今图书集成/明伦汇编/官常典/第220卷 > 文彦博

按《宋史》本传：“彦博字宽夫，汾州介休人。其先本敬氏，
以避晋高祖及宋翼祖讳改焉。少与张昇、高若纳从
颍昌史炤学。炤母异之曰：‘贵人也’。待之甚厚。及进士
第，知翼城县，通判绛州，为监察御史，转殿中侍御史。
西方用兵，偏校有临陈先退，望敌不进者，大将守著
令皆中覆，彦博言：此可施之平居无事时尔。今拥兵
数十万，而将权不专，兵法不峻，将何以济？”仁宗嘉纳
之。黄德和之诬刘平降虏也，以金带赂平奴，使附己
说以证。平家二百口，皆械系。诏彦博置狱于河中，鞫
治得实。德和党援盛，谋翻其狱，至遣他御史来。彦博
拒不纳，曰：“朝廷虑狱不就，故遣君，今案具矣，宜亟还，
事或弗成。”彦博执其咎，德和并奴卒就诛。以直史馆
转为河东转运副使。鄜州饷道回远银城，河外有唐时故道，废弗治。彦博父洎为转运使，日将复之，未及
而卒。彦博嗣成，父志，益储粟，元昊来寇，围城十日，知
有备，解去。迁天章阁待制、都转运使，连进龙图阁、枢
密直学士、知泰州，改益州。尝击球钤辖，廨闻外喧甚，
乃卒。长杖一卒不伏，呼入问状，令引出与杖，又不受，
复呼入斩之，竟球乃归。召拜枢密副使、参知政事。贝
州王则反，明镐讨之久不克，彦博请行，命为宣抚使。
旬日，贼溃，槛则送京师。拜同中书门下平章事、集贤
殿大学士。荐张瑰、韩维、王安石等恬退守道，乞褒劝
以励风俗。与枢密使庞籍议省兵，凡汰为民及给半
廪者，合八万，论者纷然，谓必聚为盗，帝亦疑焉。彦博
曰：“今公私困竭，正坐兵冗，脱有难，臣请死之。”其策讫
行归兵亦无事。进昭文馆大学士。御史唐介劾其在
蜀日以奇锦结宫掖，因之登用。介既贬，彦博亦罢为
观文殿大学士、知许州，改忠武军节度使、知永兴军。
至和二年，复以吏部尚书同中书门下平章事、昭文
馆大学士，与富弼同拜，士大夫皆以得人为庆。语见
《弼传》。三年正月，帝方受朝，疾暴作，扶入禁中。彦博呼
内侍史志聪问状，对曰：“禁密，不敢漏言。”彦博叱之曰：
“尔曹出入禁闼，不令宰相知天子起居，欲何为邪？自
今疾势增损必以告，不尔，当行军法。”又与同列刘沆、
富弼谋启醮大庆殿，因留宿殿庐。志聪曰：“无故事。”彦
博曰：“此岂论故事时邪？”知开封府王素夜叩宫门上
变，不使入。明旦，言有禁卒告都虞候欲为乱，沆欲捕
治彦博，召都指挥使许怀德问：都虞候何如人，怀德
称其愿可保。彦博曰：“然则卒有怨诬之耳，当急诛之
以靖众。”乃请沆判状尾斩于军门。先是，弼用朝士李
仲昌策，自澶州商湖河穿六漯渠入横垄故道。北京
留守贾昌朝素恶弼，阴约内侍武继隆，令司天官二
人，俟执政聚时于殿庭，抗言“国家不当穿河于北方，
致上体不安。”彦博知其意有所在，然未有以制之。后
数日，二人又上言请皇后同听政，亦继隆所教也。史
志聪以其状白执政，彦博视而怀之，不以示同列，而
有喜色，徐召二人诘之曰：“汝今日有所言乎？”曰：“然。”彦
博曰：“天文变异，汝职所当言也，何得辄预国家大事？
汝罪当族。”二人惧色变。彦博曰：“观汝直狂愚耳，未忍
治汝罪，自今无得复然。”二人退，乃出状示同列，同列
皆愤怒曰：“奴敢尔僭言，何不斩之？”彦博曰：“斩之则事
彰灼，于中宫不安。”众皆曰：“善。”既而议遣司天官定六
漯方位，复使二人往。继隆白请留之，彦博曰：“彼本不
敢妄言，有教之者耳。”继隆默不敢对。二人至六漯，恐
治前罪，更言六漯在东北，非正北也。帝疾愈，彦博等
始归第。当是时，京师业业，赖彦博、弼持重，众心以安。
沆密白帝曰：“陛下违豫时彦博擅斩告反者。”彦博闻
之，以沆判呈，帝意乃解。御史吴中复乞召还唐介，彦
博因言：“介顷为御史，言臣事多中臣病，其间虽有风
闻之误，然当时责之太深，请如中复奏。”时以彦博为
厚德。久之，以河阳三城节度使、同平章事、判河南府，
封潞国公。改镇保平，判大名府。又改镇成德，迁尚书
左仆射、判太原府。俄复镇保平，判河南。丁母忧。英宗
即位，起复成德军节度使，三上表乞终丧，许之。初，仁
宗之不豫也，彦博与富弼等乞立储嗣，仁宗许焉，而
后宫将有就馆者，故其事缓。已而彦博去位，其后弼
亦以忧去。彦博既服阕，复以故官判河南。有诏入觐，
英宗曰：“朕之立，卿之力也。”彦博悚然对曰：“陛下入继
大统，乃先帝圣意，皇太后协赞之力，臣何力之有？兼
陛下登储纂极之时，臣方在外，皆韩琦等承圣志，受
顾命，臣无与焉。”帝曰：“备闻始议卿于朕有恩。”彦博逊
避不敢当。帝曰：“暂烦西行，即召还矣。”寻除侍中，徙镇
淮南，判永兴军。入为枢密使、剑南西川节度使。熙宁
二年，相陈升之诏：彦博：“朝廷宗臣，其令升之位彦博
下，以称遇贤之意。”彦博曰：“国朝枢密使无位宰相上
者，独曹利用尝在。”王曾、张知曰：“上臣忝知礼义，不敢
效利用所为，以紊朝著。”固辞，乃止。夏人犯大顺，庆帅
李复圭以《陈图》方略授钤辖李信等，趣使出战。及败，
乃妄奏信罪，彦博暴其非。宰相王安石曲诛信等，秦
人冤之。庆州兵乱，彦博言于帝曰：“朝廷行事，务合人
心，宜兼采众论，以静重为先。陛下厉精求治，而人心
未安，盖更张之过也。祖宗法未必皆不可行，但有偏
而不举之敝尔。”安石知为己发，奋然排之曰：“求去民
害，何为不可？若万事隳脞，乃西晋之风，何益于治？”御
史张商英欲附安石，摭枢密使他事以摇彦博，坐不
实贬。彦博在枢府九年，又以极论市易司监卖果实，
损国体，敛民怨，为安石所恶，力引去。拜司空、河东节
度使，判河阳，徙大名府，身虽在外，而帝眷有加。时监
司多新进少年，转运判官汪辅之辄奏彦博不事事，
帝批其奏以付彦博，曰：“以侍中旧德，故烦卧护北门，
细务不必劳心。辅之小臣，敢尔无礼，将别有处置。”未
几罢去。初，选人有李公义者，请以铁龙爪治河，宦者
黄怀信沿其制为濬川杷，天下指笑，以为儿戏。安石
独信之，遣都水丞范子渊行其法。子渊奏用杷之功水悉归故道，退出民田数万顷。诏大名核实。彦博言：
“河非杷可濬，虽甚愚之人，皆知无益，臣不敢雷同罔
上。”疏至，帝不悦，复遣知制诰熊本等行视，如彦博言。
子渊乃请觐，言本等见安石罢，意彦博复相，故傅会
其说。御史蔡确亦论本奉使无状，本等皆得罪，独彦
博勿问，寻加司徒。元丰三年，拜太尉，复判河南。于是
王同老言至和中议储嗣事，彦博适入朝，神宗问之，
彦博以前对英宗者，复于帝曰：“先帝天命所在，神器
有归，实仁祖知子之明，慈圣拥佑之力，臣等何功？”帝
曰：“虽云天命，亦系人谋。卿深厚不伐善阴德，如丙吉，
真定策社稷臣也。”彦博曰：“如周勃、霍光，是为定策。自
至和以来，中外之臣献言甚众，臣等虽尝有请，弗果
行，其后韩琦等讫就大事，盖琦功也。”帝曰：“发端为难。
是时仁祖意已定，嘉祐之末，止申前诏尔，正如丙吉、
霍光不相揜也。”遂加彦博两镇节度使，辞不拜，将行，
赐宴琼林苑，两遣中谒者遗诗祖道，当世荣之。王中
正经制边事，所过称受密旨，募禁兵将之而西，彦博
以无诏拒之，中正亦不敢募而去。久之，请老，以太师
致仕，居洛阳。元祐初，司马光荐彦博宿德元老，宜起
以自辅。宣仁后将用为三省长官，而言事者以为不
可，乃命平章军国重事。六日一朝，一月两赴经筵，恩
礼甚渥。然彦博无岁不求退，居五年，复致仕。绍圣初，
章惇秉政，言者论彦博朋附司马光，诋毁先烈，降太
子少保。卒，年九十二。崇宁中，预元祐党籍，后特命出
籍，追复太师，谥曰忠烈。彦博逮事四朝，任将相五十
年，名闻四夷。元祐间，契丹使耶律永昌、刘霄来聘，苏
轼馆客，与使入觐，望见彦博于殿门外，却立改容曰：
“此潞公也邪？”问其年，曰：“何壮也？”轼曰：“使者见其容，未
闻其语。其综理庶务，虽精练少年有不如；其贯穿古
今，虽专门名家有不逮。”使者拱手曰：“天下异人也。”既
归洛，西羌首领温溪心有名马，请于边吏，愿以馈彦
博，诏许之。其为外国所敬如此。彦博虽穷贵极富，而
平居接物谦下，尊德乐善，如恐不及。其在洛也，洛人
邵雍、程颢兄弟皆以道自重，宾接之如布衣交。与富
弼、司马光等十三人，用白居易《九老会》故事，置酒赋
诗相乐，序齿，不序官，为堂绘像其中，谓之“洛阳耆英
会”，好事者莫不慕之。神宗导洛通汴，而主者遏绝洛
水，不使入城中，洛人颇患苦之。彦博因中使刘惟简
至洛，语其故，惟简以闻，诏令通行如初，遂为洛城无
穷之利。彦博八子，皆历要官。第六子及甫，初以大理
评事直史馆，与邢恕相善。元祐初，为吏部员外郎，以
直龙图阁知同州。彦博平章军国，及甫由右司员外
郎引嫌，改卫尉、光禄少卿。彦博再致仕，及甫知河阳，
召为太仆卿，权工部侍郎，罢为集贤殿修撰、提举明
道宫。蔡渭、邢恕持及甫私书，造梁焘、刘摰之谤，逮诣
诏狱。及甫有憾于元祐，从而实之，亦坐夺职。未几，复
之，卒。